# 2. Contextualización curricular

# Eixes da proposta didáctica

Esta proposta didáctica está baseada nos eixes da materia "Tecnoloxía e Dixitalización" de 1º de ESO:

- Aplicación da resolución de problemas mediante unha aprendizaxe baseada no desenvolvemento de proxectos (ABP).
- Incorporación das tecnoloxías dixitais nos procesos de aprendizaxe, na natureza interdisciplinaria propia da tecnoloxía.
- Colaboración na consecución dos obxectivos de desenvolvemento sostible (ODS) e á súa conexión co mundo real. En concreto co ODS3 (saúde e benestar) potenciando o cumprimento das normas de seguridade durante a construción, así como promovendo a creación de espazos que favorezan a socialización e a saúde mental doa alumnado, o ODS4 (educación de calidade) contribuíndo a crear espazos inclusivos no centro educativo e o ODS9 (industria, innovación e infraestrutura) coñecendo e creando unha estrutura sostible, que propician o benestar humando e fai fincapé no acceso equitativo e accesible. Aínda que os anteriores son os principais ODS traballados, tamén se traballan outros como o ODS12 (produción e consumo responsable), potenciando o emprego de materiais reciclables.
- Fomento de actitudes como a creatividade, a cooperación, o desenvolvemento tecnolóxico sostible ou o emprendemento.

# Contidos, obxectivos específicos e competencias clave

Na programación didáctica de referencia publicada en PROENS para a materia de "Tecnoloxía e Dixitalización" de 1º de ESO, este REA contextualízase na terceira unidade didáctica "Proxecto de estruturas", impartida na primeira avaliación. Atópase no inicio do desenvolvemento do currículo para que o alumnado adquira as habilidades, destrezas e coñecementos necesarios para poder aplicalas nas seguintes unidades didácticas nas diferentes fases do proceso tecnolóxico.

O recurso englóbase nos seguintes bloques de contidos 1, 2, 3 e 5

- Bloque 1: O proxecto tecnolóxico.
- Bloque 2: Deseño e fabricación.
- Bloque 3: Elementos de máquinas, sistemas e robots.
- Bloque 5: documentación e comunicación dixital.

En conxunto con outros criterios de aprendizaxe traballados en outras unidades, o alumnado aprenderá a elaborar a documentación dos proxectos técnicos levados a cabo no taller.

Contidos | Bloque da materia
--- | ---
Estratexias, técnicas e marcos de resolución de problemas en diferentes contextos e as súas fases. Estratexias de procura crítica de información durante a investigación e a definición dos problemas expostos. Emprendemento, resiliencia, perseveranza e creatividade para abordar problemas desde unha perspectiva interdisciplinaria. | Bloque 1
Uso de materiais tecnolóxicos para a fabricación de obxectos ou modelos nun proxecto tecnolóxico e o seu impacto ambiental. Uso e manipulación de ferramentas básicas. Técnicas de mecanización de materiais na construción de obxectos e prototipos. Respecto das normas de seguridade e hixiene. | Bloque 2
Estruturas para a construción de modelos. Deseño de sistemas que incorporen estruturas, mecanismos e circuítos eléctricos sinxelos para a resolución de problemas técnicos. Interpretación, deseño e aplicación en proxecto. Deseño de sistemas que incorporen estruturas sinxelas para a resolución de problemas técnicos. Interpretación, deseño e aplicación en proxecto. | Bloque 3
Vocabulario técnico apropiado. Ferramentas dixitais para a elaboración de documentación técnica relativa a proxectos. Ferramentas de edición e creación de contidos: instalación, configuración e uso responsable. | Bloque 5

Os principais obxectivos do currículo traballados ao longo deste REA son os seguintes:

Obxectivos | Descrición
--- | ---
OBX 1 | Buscar e seleccionar a información adecuada proveniente de diversas fontes, de maneira crítica e segura, aplicando procesos de investigación, métodos de análise de produtos e experimentando con ferramentas de simulación, para definir problemas tecnolóxicos e iniciar procesos de creación de solucións a partir da información obtida.
OBX 2 | Abordar problemas tecnolóxicos con autonomía e actitude creativa, aplicando coñecementos interdisciplinarios e traballando de forma cooperativa e colaborativa, para deseñar e planificar solucións a un problema ou necesidade de forma eficaz, innovadora e sostible.
OBX 3 | Aplicar de forma apropiada e segura distintas técnicas e coñecementos interdisciplinarios utilizando operadores, sistemas tecnolóxicos e ferramentas, tendo en conta a planificación e o deseño previo para construír ou fabricar solucións tecnolóxicas e sostibles que dean resposta a necesidades en diferentes contextos.
OBX 4 | Describir, representar e intercambiar ideas ou solucións a problemas tecnolóxicos ou dixitais, utilizando medios de representación, simboloxía e vocabulario axeitados, así como os instrumentos e os recursos dispoñibles, e valorando a utilidade das ferramentas dixitais para comunicar e difundir información e propostas.
OBX 6 | Comprender os fundamentos do funcionamento dos dispositivos e aplicacións habituais da súa contorna dixital de aprendizaxe, analizando os seus compoñentes e funcións e axustándoos ás súas necesidades para facer un uso máis eficiente e seguro destes e para detectar e resolver problemas técnicos sinxelos.

A continuación inclúense os descritores das competencias clave estipuladas pola normativa traballadas neste recurso:

Competencias clave | Clave dos descritores operativos
--- | ---
Competencia en comunicación lingüística (CCL) | CCL1, CCL3
Competencia Plurilingüe (CP) | CP2
Competencia matemática, en ciencia, tecnoloxía e enxeñería (STEM) | STEM1, STEM2, STEM3, STEM4, STEM5
Competencia dixital (CD) | CD1, CD2, CD3, CD4, CD5
Competencia persoal, social e de aprender a aprender (CPSAA) | CPSAA1, CPSAA3, CPSAA4, CPSAA5
Competencia emprendedora (CE) | CE1, CE3
Competencia da conciencia e expresións culturais (CCEC) | CCEC3, CCEC4

Obra publicada con Licencia Creative Commons Reconocimiento No comercial Compartir igual 4.0

Feito con eXeLearning (Nova xanela)